Plaasmoord ‘groot slag’ vir familieSheila en Hans Venter. (Foto: Verskaf) “Ons is platgeslaan. Dis ŉ groot slag vir my ma en vir die hele familie. My ouers is dierbare, liefdevolle, goedhartige mense. Hulle het nog altyd uit hul pad gegaan om ander mense te help. Hulle is so vrygewig.” Só het Shan Stamp Woensdag aan Maroela Media gesê ná die wrede aanval op haar ouers, Hans (84) en Sheila (80) Venter, verlede Sondag op ŉ plaas in die Seven Oaks-omgewing naby Greytown in KwaZulu-Natal. Hans is in die aanval dood – vermoedelik weens verskeie harde houe teen sy kop. Die familie het egter nog nie die nadoodse ondersoekverslag gesien nie. Stamp sê haar ma is nie ernstig beseer nie, maar wel baie getraumatiseerd. “My ouers is nie ryk mense nie. Hulle [die aanvallers] het my ma aanhoudend gevra vir geld, vuurwapens en die kluis. Hulle het niks van daardie goed gehad nie.” Stamp en haar man, Steve, woon en boer al dekades op die betrokke plaas en Hans en Sheila het in ŉ kothuis op die plaas gebly. Hoewel hulle verskeie veiligheidsmaatreëls en -stelsels in plek het, kon Sheila Sondagoggend nie betyds by die paniekknoppie uitkom toe hulle in hul bed deur die aanvallers oorval is nie. Volgens Stamp het die aanvallers toegang tot die kothuis verkry deur ŉ skuifdeur op die stoep oop te dwing. Hans Venter is verlede Sondag in ’n plaasaanval in KwaZulu-Natal dood. (Foto: Verskaf) Hulle het die egpaar uit hul bed geruk, baie styf vasgebind en ŉ gedeelte van die bed oor Sheila geplaas, wat haar beweging beperk het. Die aanvallers het die matras bo-op Hans, wat herhaaldelik geslaan is, neergesit. Die aanvallers het ook die egpaar se monde toegestop. Hans was reeds dood toe Stamp later die oggend by die kothuis aangekom het nadat Sheila eindelik by die paniekknoppie kon uitkom om hulp te ontbied. Stamp is nie presies seker hoe lank die aanval op haar ouers geduur het nie. Die aanvallers het ŉ paar goed uit die kothuis gesteel, maar niks wat werklik van waarde was nie. “Ek dink hulle het R200 in my ma se beursie gekry. Hulle het twee televisies gesteel, ŉ skootrekenaar, hul selfone, kos uit die yskas, klere, herlaaibare ligte, ŉ ketel en ŉ paar ander goed. Ek kan nie dink iemand moes hul lewe daarvoor verloor nie.” Stamp sê haar ouers was baie toegewyd aan mekaar. Hulle was sedert Sheila se tienerjare ŉ paartjie en was byna 60 jaar getroud. Hans se geliefdes het die afgelope Saterdag tydens ŉ roudiens finaal van hom afskeid geneem. Maroela Media het vroeër berig dat ses verdagtes in verband met die voorval in hegtenis geneem is, en dat nog twee verdagtes tydens ŉ oor-en-weer‑skietery met ŉ operasionele ondersoekspan doodgeskiet is. Die verdagtes is vasgetrek nadat inligting oor nog ŉ beplande plaasaanval ontvang is. Die polisie sal na verwagting Woensdag ŉ verklaring uitreik.